ORDE do 27 xaneiro de 2010 sobre aprobación definitiva da modificación puntual do Plan Xeral de Ordenación Municipal do Concello da Gudiña (Ourense) relativa ás ordenanzas do solo rústico de protección de cultivos e de protección forestal e de montes.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 09/02/2010

O Concello da Gudiña remite o proxecto de modificación puntual referido, en solicitude da súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I Antecedentes.
1. O Concello da Gudiña dispón de Plan Xeral de Ordenación Municipal (PXOM) aprobado definitivamente o 29 de abril de 2002 ao abeiro da Lei 1/1997, do 24 de marzo, do solo de Galicia.
2. Esta modificación puntual afecta as ordenanzas do solo rústico de especial protección de cultivos, forestal e de montes do PXOM vixente.
3. O Concello Pleno, en sesión do 12 de xuño de 2009, aprobou inicialmente a modificación e someteuna a información pública mediante anuncios nos xornais Faro de Vigo do 20 de xuño e La Voz de Galicia do 23 de xuño de 2009, así como no DOG nº 135, do 13 de xuño de 2009 e no taboleiro de anuncios do concello sen que se presentasen alegacións.
4. Constan no expediente os informes técnico do 2-6-2009 e xurídico do 9-6-2009, emitidos para os efectos previstos no artigo 85.4º da LOUG.
5. A modificación foi aprobada provisionalmente polo Concello Pleno o 29-9-2009.
II. Consideracións e fundamentación.
Logo de analizar o documento, e vista a proposta literal elevada pola Secretaría Xeral de Ordenación do Territorio e Urbanismo, cómpre formular as seguintes consideracións:
1. A modificación ten por obxecto e finalidade adaptar as ordenanzas do PXOM vixente correspondentes aos solos rústicos de protección de cultivos, e de protección forestal e de montes ao réxime establecido na Lei 9/2002, do 30 de decembro, de ordenación urbanística e protección do medio rural de Galicia, nos termos do seu texto consolidado actual.
2. O proxecto xustifica o interese público da modificación puntual na mellora substancial da ordenación urbanística vixente mediante unha mellor utilización do solo e fai viable a construción de novas instalacións agropecuarias, fomentando esta actividade básica na economía municipal.
3. Esta finalidade encaixa nas razóns de interese público que debe motivar calquera modificación de conformidade co establecido no artigo 94.1º da LOUG.
4. O proxecto de modificación axústase ás determinacións da LOUG e non existe inconveniente para a súa aprobación definitiva.
De conformidade co artigo 89 e 93.4º da LOUG e co Decreto 83/2009, do 21 de abril, polo que se establece a estrutura orgánica dos departamentos da Xunta de Galicia, a competencia para resolver sobre a aprobación definitiva das modificacións do planeamento xeral correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
Primeiro.-De acordo co artigo 85.5º a) da LOUG, aprobar definitivamente a modificación puntual do PXOM do Concello da Gudiña (Ourense) relativa ás ordenanzas do solo rústico de especial protección de cultivos, protección forestal e de montes.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto-Notifíquese esta orde ao concello e publíquese no Diario Oficial de Galicia.
Santiago de Compostela, 27 de xaneiro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas